Fólkið í kirkjunni : Hugleiðing um jól - Gróttuvitinn og Biblían Fólkið í kirkjunni : Hugleiðing um jól - Gróttuvitinn og Biblían Almennur prestdómur er einkennandi fyrir evangelíska lútherska kirkju . Margar frábærar hugvekjur og velpældar predikanir eru fluttar og birtar í aðdraganda og yfir jólahátíðina af fólkinu í kirkjunni . Eftirfarandi hugleiðing er ein af mörgum slíkum . Höfundur hennar er Ólafur Egilsson . Ólafur er gott dæmi um þann mannauð sem myndar kirkjuna og birtir upp hinn almenna prestdóm . Hugleiðing um jól Gróttuvitinn og Biblían Eins og Gróttuvitinn vísar skipunum leið , er kristinn boðskapur ágætastur vegvísa fyrir okkur mannfólkið í daglega lífinu . Sá boðskapur hljómar á þessum árstíma hátt í kirkjum landsins og víða á heimilum . Hann er eins og allir vita að finna í Biblíunni . Margar kynslóðir , sem líklega voru öllu Biblíufróðari en mörg okkar nú á tímum , hafa nefnt Biblíuna , þegar spurt var hvaða bók þær myndu velja , ef þær mættu aðeins taka með sér eina til dvalar á eyðieyju . Biblían hefur verið kölluð „ bók bókanna “ og er líklegast til á flestum heimilum . En þar kemur hún að litlu gagni rykfallin í hillu - og þeim mun meira gagni sem hún verður snjáðari í höndum okkar . Fermingarbörn í Seltjarnarneskirkju hafa fengið Biblíu að gjöf frá söfnuðinum allmörg undanfarin ár . Hún kom fyrst út á íslensku árið 1584 , fyrir framtak Guðbrands biskups Þorlákssonar á Hólum . Var tungumál okkar meðal þeirra 20 fyrstu í veröldinni sem Biblían var þýdd á . Það að hún skyldi koma út á íslensku þetta snemma er talin ein höfuðástæða þess hve íslensk tunga hefur varðveist vel . Nýjasta útgáfa Biblíunnar á íslensku , sú 11 . Í röðinni , er frá árinu 2007 . Hún er einkar vönduð og aðgengileg , með tilvísunum í lykiltexta , landakortum til útskýringar , o.m.fl . Ekkert er betur viðeigandi á jólum en að verja stund til að lesa í Biblíunni og átta sig betur en áður á þeim vísdómi sem hún hefur að geyma . Kennsla í kristnum fræðum þótti lengi mikilvægur þáttur í hollu uppeldi barna og ungmenna , enda góð leiðsögn á fullorðinsárum , en hefur nú að mestu fallið niður í grunnskólanum . Þar hefur einnig a.m.k. í Reykjavík verið amast við því að skólabörn fái Nýja testamentið að gjöf eins og lengi tíðkaðist . Þannig eru m.a. dæmisögur Krists , sem hvetja til ærlegrar og kærleiksríkrar framkomu , mörgu ungu fólki lítt eða ekki kunnar . Ein hin þekktasta þeirra er um miskunnsama Samverjann sem kom til hjálpar ókunnum manni , illa leiknum af ræningjum , eftir að þeir sem telja mátti að fremur hefðu átt að liðsinna honum höfðu gengið framhjá hver af öðrum . Þegar vísað var til miskunnsama Samverjans á vinnustað hérlendis fyrir ekki ýkja löngu , hélt þar ungur maður að átt væri við starfsmann hjá fyrirtæki sem héti Samver ! Vanlíðan og vandamál ungs fólks hafa fremur vaxið en minnkað meðan þessi þróun hefur átt sér stað og ekkert bendir til að niðurfelling fræðslu um kristileg efni hafi verið í nokkru til heilla . Full ástæða er því til að íhuga vel hvort ekki sé rétt að snúa hér við blaði . Íslensk og vestræn menning hefur í margar aldir verið mótuð af boðskap kristninnar . Því hefur verið bent á að án þekkingar á helsta efni Biblíunnar sé ekki hægt að bera fullt skyn á margt í lífi og sögu þjóðarinnar . Þó að Biblían sé fyrst og síðast helgirit kristins fólks er þannig algengt að þeir sem hafa talið sig trúlausa hafi engu að síður lagt kapp á að vera vel að sér um efni hennar . Þeir hafa m.a. gert sér grein fyrir hve ótalmargt hollt og nýtilegt má af henni læra – og með því leggja grunn að farsælu lífi . Nýjasta Biblíuútgáfan er sem fyrr segir afar aðgengileg , m.a. er þar að finna ábendingar um mikilvæga ritningarstaði . Biblían er ekki ein þeirra bóka sem lesa þarf frá upphafi til enda til að njóta hennar . Oft nægir að fletta upp í henni af handahófi til að rekast fljótt á texta sem verðugur er umhugsunar og snerta kann þær aðstæður sem lesandinn finnur sig í . En meðal texta sem sérstaklega er bent á má nefna Jólaguðspjallið , Fjallræðuna , frásögurnar af miskunnsama Samverjanum og Glataða syninum , Óðinn til kærleikans o.m.fl . Orðskviðirnir eru safn hollráða sem ómetanlegt er að kynna sér . Eða hver kann ekki að meta speki eins og þessa : „ Málæðinu fylgja yfirsjónir en sá breytir hyggilega sem hefur taumhald á tungu sinni . “ Eða : „ Sá sem elskar aga elskar þekkingu en sá sem hatar umvöndun er heimskur . “ Allt eru þetta textar sem vert er að taka sér stundarkorn til að lesa og hugleiða í kyrrð jólanna . Loks skal rifjað upp fyrir þá sem nú ætla að taka sér Biblíuna í hönd , að mætur Seltirningur , Björn heitinn Jónsson , sem árum saman var virtur skólastjóri Hagaskóla , vék að því eitt sinn í ræðu í Seltjarnarneskirkju í hvílíku uppáhaldi 23 . Davíðssálmur hefði verið hjá sér . Þar er texti sem hann og margir aðrir hafa talið þess virði að læra utanað - - og er kjörinn til hughreystingar þegar á móti blæs . Gleðileg jól – og farsæla framtíð ! Njótið lestursins ! Ólafur Egilsson sóknarnefndarmaður í Seltjarnarnessöfnuði og fv. stjórnarmaður í Hinu íslenska biblíufélagi